b'\n_START_ARTICLE_\nSunny Afternoon\n_START_SECTION_\nLaulun taustaa ja aihe\n_START_PARAGRAPH_\nBritannian p\xc3\xa4\xc3\xa4ministeri Harold Wilson ilmoitti kev\xc3\xa4\xc3\xa4ll\xc3\xa4 1966 maan talouden hiipuneen niin pahasti, ett\xc3\xa4 hallituksen oli teht\xc3\xa4v\xc3\xa4 veronkorotuksia. Yhtyeen laulaja-kitaristi-laulunkirjoittaja Ray Davies sai t\xc3\xa4st\xc3\xa4 idean kirjoittaa yl\xc3\xa4luokkaa satirisoivan laulun. Kappaleen melankolisen s\xc3\xa4velen Davies s\xc3\xa4velsi uudella, vastahankitulla pianollaan._NEWLINE_Kappaleen alkuper\xc3\xa4inen nimi oli \xe2\x80\x9dThe Tax Man\'s Taken All My Dough\xe2\x80\x9d, sen ensimm\xc3\xa4isen rivin mukaan. T\xc3\xa4m\xc3\xa4 edusti yhtyeen ja Daviesin uudempaa suuntausta, Kinksin edellinen single "Dedicated Follower of Fashion" oli niin ik\xc3\xa4\xc3\xa4n ollut s\xc3\xa4vylt\xc3\xa4\xc3\xa4n satiirinen._NEWLINE_Laulun sanoitukset voi ymm\xc3\xa4rt\xc3\xa4\xc3\xa4 vain viattomana kes\xc3\xa4p\xc3\xa4iv\xc3\xa4n viettona, mutta rivien v\xc3\xa4list\xc3\xa4 on luettavissa ironiaa ja piikittely\xc3\xa4 verotusj\xc3\xa4rjestelm\xc3\xa4\xc3\xa4, luokkayhteiskuntaa ja kapitalismia kohtaan._NEWLINE_\xc2\xbbThe tax man\'s taken all my dough, and left me in my stately home, lazing on a sunny afternoon._NEWLINE__NEWLINE_(suom. Verokarhu on vienyt kaikki rahani, ja j\xc3\xa4tt\xc3\xa4nyt minut ylv\xc3\xa4\xc3\xa4seen kotiini, laiskottelemaan aurinkoiseen iltap\xc3\xa4iv\xc3\xa4\xc3\xa4n.)\xc2\xa0\xc2\xbb\n_START_SECTION_\n\xc3\x84\xc3\xa4nitys\n_START_PARAGRAPH_\n\xe2\x80\x9dSunny Afternoonin\xe2\x80\x9d \xc3\xa4\xc3\xa4nityksiss\xc3\xa4 yhtyett\xc3\xa4 avusti muun muassa useilla The Rolling Stonesin levyill\xc3\xa4 mukana ollut kosketinsoittaja Nicky Hopkins. Ray Davies k\xc3\xa4rsi pahasta hein\xc3\xa4nuhasta, eik\xc3\xa4 pystynyt laulamaan kuin yhden oton. N\xc3\xa4in ollen my\xc3\xb6s basisti Pete Quaifen pienet virheet kappaleen lopussa piti j\xc3\xa4tt\xc3\xa4\xc3\xa4 paikalleen, koska alkeellisesta \xc3\xa4\xc3\xa4nitystekniikasta johtuen niit\xc3\xa4 ei pystytty korjaamaan._NEWLINE_P\xc3\xa4iv\xc3\xa4\xc3\xa4 aikaisemmin nauhoitettu b-puoli \xe2\x80\x9dI\'m Not Like Everybody Else\xe2\x80\x9d on my\xc3\xb6s Ray Daviesin k\xc3\xa4sialaa, mutta sen laulaa tavallisuudesta poiketen h\xc3\xa4nen veljens\xc3\xa4, yhtyeen soolokitaristi Dave Davies.\n_START_SECTION_\nJulkaisu ja menestys\n_START_PARAGRAPH_\nSingle julkaistiin 3. kes\xc3\xa4kuuta 1966. Sen ensimm\xc3\xa4inen listaviikko Britanniassa oli 11. kes\xc3\xa4kuuta ja 9. hein\xc3\xa4kuuta se nousi listaykk\xc3\xb6seksi kahden viikon ajaksi. Kappale oli listaykk\xc3\xb6nen my\xc3\xb6s ainakin Norjassa (nelj\xc3\xa4 viikkoa), Kanadassa (yksi viikko), Irlannissa ja Alankomaissa. Suomessa \xe2\x80\x9dSunny Afternoon\xe2\x80\x9d oli korkeimmillaan singletilaston sijalla 4 ja Yhdysvalloissa sijalla 14._NEWLINE_Kappaleesta tehtiin pian sen julkaisun j\xc3\xa4lkeen jopa kaksi suomenkielist\xc3\xa4 k\xc3\xa4\xc3\xa4nn\xc3\xb6sversiota. Johnnyn esitt\xc3\xa4m\xc3\xa4 \xe2\x80\x9dIltap\xc3\xa4iv\xc3\xa4\xc3\xa4\xe2\x80\x9d nousi Suomen singlelistalla sijalle 7. Kappaleen alkuper\xc3\xa4ist\xc3\xa4 aihetta mukailleet sanoitukset kirjoitti Pertti Reponen. Toinen versio oli Robinin \xe2\x80\x9dIltap\xc3\xa4iv\xc3\xa4n aurinko\xe2\x80\x9d, jonka niin ik\xc3\xa4\xc3\xa4n alkuper\xc3\xa4iselle tarinalle uskolliset sanoitukset syntyiv\xc3\xa4t Tuula Valkaman kyn\xc3\xa4st\xc3\xa4._NEWLINE_\xe2\x80\x9dSunny Afternoon\xe2\x80\x9d on yh\xc3\xa4 yhtyeen tunnetuimpia kappaleita. Pitchfork Media listasi sen sijalle 200 listallaan Top 200 Greatest Songs of the 1960s. Acclaimed Musicin The All Time Top 3000 Songs -listalla \xe2\x80\x9dSunny Afternoon\xe2\x80\x9d sijoittui sijalle 1932.'